สกู๊ป : การเปลี่ยนนายจ้างของแรงงานต่างด้าวต้องอยู่ในเงื่อนไขของกรมการจัดหางาน
เปลี่ยนนายจ้างและขึ้นทะเบียนแรงงานต่างด้าว หากเอกสารครบและเป็นไปตามเงื่อนไขของกรมการจัดหางาน ขั้นตอนง่ายไม่ยุ่งยาก 
ข้อมูลจากกรมการจัดหางานแรงงานต่างด้าวสัญชาติกัมพูชา ลาว และเมียนมาที่ยังไม่สิ้นสุดสัญญาจ้างหากประสงค์จะทำงานกับนายจ้างรายใหม่สามารถเปลี่ยนนายจ้าง เปลี่ยนประเภทงานหรือลักษณะงาน ท้องที่หรือสถานที่ทำงานได้ โดยมีเงื่อนไขใน 5 กรณีคือ 1) นายจ้างเลิกจ้าง/นายจ้างเสียชีวิต 2) นายจ้างล้มละลาย 3) นายจ้างกระทำทารุณกรรมหรือทำร้ายร่างกายลูกจ้าง 4) นายจ้างไม่ปฏิบัติตามสัญญาจ้างหรือกฎหมายคุ้มครองแรงงาน 5) ลูกจ้างทำงานในสภาพการทำงานหรือสภาพแวดล้อมในการทำงานที่อาจทำให้ลูกจ้างได้รับอันตรายต่อชีวิต ร่างกาย จิตใจ หรือสุขภาพอนามัย โดยการเปลี่ยนนายจ้างหากเอกสารครบมีขั้นตอนไม่ยุ่งยาก 

การดำเนินการเปลี่ยนนายจ้างคือ แรงงานต่างด้าวหรือผู้ที่ประสงค์จะจ้างแรงงานดังกล่าวต้องนำหลักฐานการเลิกจ้าง เลิกกิจการ หรือร้องทุกข์ดำเนินคดีกับนายจ้างรายเดิมมาแสดง ที่สำนักงานจัดหางานจังหวัดราชบุรี เมื่อรวบรวมได้จะถูกนำมาทำบัตรใหม่เพื่อบันทึกข้อมูลและรายละเอียดให้ครบที่ศูนย์บริหารการทะเบียน ภาค 7 สาขาจังหวัดราชบุรี ซึ่งแต่ละสัปดาห์มีนายจ้างและแรงงานต่างด้าวแจ้งประสงค์ทำบัตรใหม่อย่างต่อเนื่อง  
อย่างไรก็ดี นายจ้างที่จ้างแรงงานผิดกฎหมายจะถูกดำเนินคดีตามกฎหมายพระราชกำหนดการบริการจัดการทำงานต่างด้าว พ.ศ.2560 เช่น รับคนต่างด้าวที่มีใบอนุญาตทำงานแต่ไม่ได้รับอนุญาตให้ทำงานกับตนเอง ขณะเดียวกัน แรงงานต่างด้าวที่ไม่ทำงานตามประเภทหรือลักษณะงานและกับนายจ้าง ณ ท้องที่หรือสถานที่และเงื่อนไขตามที่ได้รับอนุญาต ซึ่งมีอัตราโทษปรับค่อนข้างสูง รายละเอียดเพิ่มเติมติดต่อได้ที่สำนักงานจัดหางานจังหวัดราชบุรี